
HAPET MBLEDHJA

Klotilda Bushka – Mirë kolegë, mblidhemi përsëri!
Kjo është mbledhja e dytë gjatë ditës së sotme, ku do të shqyrtojmë kandidaturat e përcjella nga Këshilli i Emërimeve në Drejtësi, për plotësimin e një vendi vakant në Gjykatën Kushtetuese, sepse kompetenca e emërimit është e Kuvendit. Bëhet fjalë për vendin vakant të gjyqtarit Altin Binaj, pozicion për të cilin, mbas procedurës së kryer në Këshillin e Emërimeve në Drejtësi, pasi Kuvendi ka shpallur vakancën dhe kanë shprehur interesin disa kandidatë, Këshilli i Emërimeve në Drejtësi, ka vijuar me procesin e verifikimit, vlerësimit, renditjes dhe pikëzimit dhe ka sjellë përfundimisht në Kuvend të gjitha aktet që ka disponuar për vlerësimin, pikëzimin dhe renditjen e kandidatëve. 
Konkretisht, të gjitha aktet ju janë shpërndarë nëpërmjet sekretarisë së komisionit. Përveç akteve, shërbimet e Kuvendit kanë bërë edhe një tabelë me vlerësimin e kritereve sipas Këshillit të Emërimeve në Drejtësi, për t’i pasur në mënyrë të përmbledhur, përveç materialeve që keni marrë.
 Atëherë, bëhet fjalë për një listë të sjellë nga Këshilli i Emërimeve në Drejtësi, në të cilën bëjnë pjesë katër kandidatë për anëtarë të Gjykatës Kushtetuese: zonja Marjana Semini, zoti Ardian Dvorani, zoti Genti Ibrahimi dhe zonja Arta Vorpsi.
Zoti Genti Ibrahimi rezulton si kandidat, pasi ka qenë aplikant edhe për një pozicion tjetër vakant në Gjykatën Kushtetuese, për të cilin u bë pjesë e vendimmarrjes së Presidentit të Republikës së Shqipërisë. Në këto kushte, ai pozicion është plotësuar me kandidaturën e zotit Genti Ibrahimi. Pra, Presidenti e ka emëruar me dekret zotin Genti Ibrahimi si anëtar të Gjykatës Kushtetues dhe si rregull, zoti Ibrahimi nuk është më kandidat në këtë procedurë që po zhvillojmë sot, për të cilën, vendimmarrjen për plotësimin e një vakance e ka Kuvendi.
Lista e kandidatëve e përcjellë nga Këshilli i Emërimeve në Drejtësi mbetet me 3 kandidatë, duke hequr zotin Ibrahimi. Si rregull, sipas ligjit (nuk po e citoj ligjin dhe nenet, të gjithë i kemi memot përpara), Kuvendi zgjedh nga lista e kandidatëve që sjell Këshilli i Emërimeve në Drejtësi, duke u fokusuar tek tre kandidatët e renditur të parët. Zoti Ibrahimi nuk është më në këtë listë, kështu që na mbetet përsëri një listë me 3 kandidatë.
Situata faktike është e tillë: zoti Ibrahimi ka qenë i renditur në tre të parët, por duke qenë se nuk është më kandidat, lista mbetet me 3, nga 4 kandidatë që ishte, dhe ne përsëri kemi 3 kandidatë. 
Ne sot kemi bërë njoftim për t’i dëgjuar, nisur edhe nga praktika parlamentare e mëparshme, zonjën Marjana Semini, zotin Ardian Dvorani dhe zonjën Arta Vorpsi. Relator në këtë proces do të jetë zoti Damian Gjiknuri.
Zoti Gjiknuri, keni diçka paraprakisht për të thënë përpara se të fillojmë dëgjesat?
Damian Gjiknuri – Jo, nuk kam asgjë për të thënë paraprakisht.
Klotilda Bushka - Në rregull.
Atëherë, fillojmë me dëgjesat dhe në fund ju do të paraqisni një përmbledhje të raportit.
Nisim me kandidatët, me radhë. 
Janë njoftuar, kanë konfirmuar pjesëmarrjen dhe janë paraqitur, zoti Ardian Dvorani dhe zonja Marjana Semini. 
Kolegë, do të ecim sipas rendit alfabetik apo sipas rendit të listës së Këshillit të Emërimeve në Drejtësi?
Në rregull, sipas rendit të listës së Këshillit të Emërimeve në Drejtësi.
Atëherë, të ftohet zonja Marjana Semini.
Zonja Semini, mund të zini një vend tek të ftuarit!
Zonja Semini, mirë se erdhët!
Ju jeni një nga kandidatet për plotësimin e një vendi vakant në Gjykatën Kushtetuese, sipas dokumentacionit dhe vendimit të marrë nga Këshilli i Emërimeve në Drejtësi, sjellë Kuvendit, për vendimmarrje të mëtejshme.
Si procedurë parlamentare, Komisioni për Çështjet Ligjore, Administratën Publike dhe të Drejtat e Njeriut, bën një dëgjesë me secilin prej kandidatëve që përcillet nga Këshilli i Emërimeve në Drejtësi dhe më pas, nëse kolegët kanë pyetje, ju drejtohen juve.
Si fillim, në kuadër të praktikës parlamentare, ju ftojmë që në një kohë jo më shumë se 7 minuta, kërkojmë mirëkuptimin tuaj, të bëni një prezantim të vetes suaj dhe të arsyeve që ju kanë shtyrë të jeni pjesë e Gjykatës Kushtetuese, si dhe pse keni pasur interes të merrni pjesë në këtë garë.
Fjala për ju.
Marjana Semini – E nderuar kryetare,
Të nderuar anëtarë të Komisionit të Ligjeve,
Mund të them se është një kënaqësi e veçantë për mua të jem sot në një pozicion, në të cilin nuk kam qenë ndonjëherë. Kam ardhur shpesh në komision për të prezantuar ligje dhe për të diskutuar së bashku, por këtë radhë jam në një pozicion tjetër. 
Në fakt, mund të them se nuk e pata të lehtë vendimmarrjen për t’i hyrë kësaj procedure. Arsyet lidhen me analizën që gjithsecili prej nesh bën me veten kur thotë: “Kush jam unë dhe ku dua të shkoj, apo nëse i plotësoj të gjitha kriteret që duhen për atë vend”. 
Dua të ndaj me ju një informacion relativisht konfidencial. Unë jam ftuar dy herë, nga dy presidentë të ndryshëm për të qenë pjesë e këtij pozicioni për të cilin aplikoj sot, por të dyja herët e kam refuzuar, sepse herën e parë isha 31-vjeçe dhe m’u duk vetja shumë e re, stonoja me imazhin që kisha unë për atë pozicion, kurse herën e dytë isha mbi 40 vjeç, kohë në të cilën sapo kisha marrë detyrën e drejtores së Shkollës së Magjistraturës dhe nuk doja ta lija në mes atë detyrë, të zhgënjeja të gjithë ekipin që më mbështeti, i cili priste prej meje, pasi kisha vetëm dy muaj në atë pozicion. Kështu që, këtë radhë mendova se mbase jam personi i duhur, në kohën e duhur. Mendova se Gjykatës Kushtetuese sot i duhet brezi i personave që kanë të paktën 35 vjet punë dhe meqenëse mendoj se kam arritur një maturi dhe një pjekuri që e karakterizon atë vend, i thashë vetes: “Këtë radhë do të justifikosh shtytjen që të dhanë të gjithë kolegët, ish-studentët, çdo mik dhe shok i mirë në jetën tënde profesionale”.
 Si e shikoj unë Kushtetutën? Unë Kushtetutën e shikoj si dokumentin më të rëndësishëm të një vendi. Si e shikoj Gjykatën Kushtetuese? E shikoj si gardianen e këtij dokumenti të rëndësishëm.
 Kur flas për mbrojtjen e Kushtetutës, e shikoj edhe veten në një rol pothuajse të njëjtë. Megjithëse individi ndonjëherë duket i vogël dhe në një organ kolegjial, kuptohet që ka një peshë minimaliste, përsëri unë i qëndroj teorisë që institucionet sot dhe kurdoherë i bëjnë individët. Po ditëm të zgjedhim ekipet e duhura, atëherë kemi vënë në vend të gjitha detyrimet kushtetuese, veçanërisht në organet kushtetuese.
 Dy detyra shikoj te vetja dhe tek organi për të cilin aplikoj: të mbroj autoritetin e ligjit dhe të mos lejoj abuzimin e pushteteve. Tani që jam para jush, mendoj se shumë prej jush më kanë njohur në rrethana të tjera, shumë prej jush, me sa shikoj, i kam pasur studentë dhe një pjesë nuk më njohin. Në fakt, unë vij me një background cilësish profesionale dhe personale dhe besoj se i plotësoj jo vetëm kriteret minimale të parashikuara nga ligji, por më tepër.
E kam ushtruar dhe e ushtroj veprimtarinë time në fushat e së drejtës si pedagoge, fillimisht në Fakultetin e Drejtësisë, në vitin 1988, sapo kam mbaruar studimet, pasi kam qenë pjesë e kategorisë së studentëve kur 1% deri në 3% mbaheshin në fakultet. Mbas 9 vjetësh eksperiencë, me hapjen e Shkollës së Magjistraturës, fillova të jap kontributin tim të pandërprerë edhe aty, gjatë gjithë kohës sime. 
Fushat e mia të studimit janë fushat e së drejtës private të ndërthurura fort me elemente kushtetuese dhe të drejtat e njeriut. Këtë veprimtari e kam ushtruar si për trajnimin fillestar, ashtu edhe për trajnimin e vazhdueshëm në Shkollën e Magjistraturës. Drejtoj klinikën ligjore dhe shkencore të Shkollës së Magjistraturës, që përgatit memorandume shkencore për Gjykatën Kushtetuese, Gjykatën e Lartë dhe Prokurorinë e Përgjithshme, sa herë që këto institucione kanë pyetje dhe kanë nevojë për një hulumtim të hollësishëm shkencor, që lidhet në background me çështje të tyre, por për të cilat ne nuk i dimë faktet dhe rrethanat.
 Herë pas herë më është dhënë mundësia ta kryqëzoj fushën time të studimit me të drejtat e njeriut dhe Gjykatën Kushtetues, në mënyrë të veçantë me Gjykatën Europiane të të Drejtave të Njeriut, sepse sot për sot, jurisprudenca kushtetuese ka këtë karakteristikë, që të drejtat e njeriut nuk janë të ndara nga fushat e tjera të së drejtës. Pra, nuk është një degë e veçantë dhe e shkëputur, por është e kryqëzuar me elemente civilë, penalë, administrativë, familjarë dhe në këtë pjesë unë kam gjetur veten në të dyja këto paralele të jetës sime profesionale.
 Cila është teoria e sotme konstitucionaliste që unë preferoj më shumë? Janë dy, në fakt. E para është teoria e origjinalizmit. Unë i qëndroj fort aspektit të interpretimit kushtetues, që synon të zbulojë se cili është qëllimi i normës dhe cili është qëllimi i ligjvënësit, kur ka përgatitur këtë normë. Kurse ajo që më intrigon vërtet, është ajo që quhet “drejtësia kushtetuese në lëvizje, në dinamikë”. Unë e përfytyroj Kushtetutën gjithmonë si një dokument që merr frymë, që jeton bashkë me ne. Po të duam ne t’i japim frymëmarrje, ajo do të jetojë bashkë me ne, por në se ne do t’ia bllokojmë këtë frymëmarrje, ajo do të ngelet një letër e pavlerë. 
Ndërkohë, më pëlqen t’i elaboroj të gjitha format e interpretimit ligjor, të cilat janë të paktën 7 apo 8 lloje në modelin e tyre. Gjithmonë dëshiroj të gërshetoj interpretimin doktrinor me disa aspekte që nuk janë të elaboruara fort në praktikën e sotme gjyqësore dhe në praktikën e zakonshme, siç është impakti social dhe impakti moral i një vendimi. Dua ta shikoj drejtësinë kushtetuese edhe në këto aspekte.
 Gjithashtu, pavarësia institucionale është shumë e rëndësishme për mua. Që një institucion të jetë i pavarur, duhet të ketë individë të pavarur. Unë e gjej veten në grupin e personave që kanë një pavarësi të evidentuar dhe të provuar ndër vite. Kam qenë drejtoreshë e Shkollës së Magjistraturës për një mandat të plotë dhe mund të them se e kam përballuar me sukses çdolloj presioni, të çdolloj pushteti. Mbase për këtë arsye, edhe pse i fitova votat, nuk pata mundësi të vazhdoja si drejtuese edhe për një mandat të dytë.
Jam shumë e paanshme në punën time dhe kjo shkon përshtat me paanshmërinë e gjykimit kushtetues. Barazia e palëve është shumë e rëndësishme për mua. Në mënyrë të veçantë dua të shikoj elementet e palëve inferiore, të palëve të dobëta, sepse sot është krijuar ideja që pushteti i ka të gjitha. Kush nuk ka pushtet, nuk ka asgjë. Kjo duhet parë me shumë kujdes. Mund të them se një nga synimet e mia është që të zhvishem nga paragjykimet dhe nga mentalitetet, sepse secili nga ne ka  të tilla, që vijnë për shkak të origjinës apo për shkak të formimit të përgjithshëm. Pra, unë përpiqem të jem sa më realiste dhe sa më e hapur. 
Kështu që, dua të them se në të gjithë punën time, çdo gjë që unë kam arritur deri më sot, është vetëm fryt i punës sime dhe nuk kam pritur kurrë të më jepet ndonjë mbështetje nga ndonjë strukturë politike. 
Mund të them se po të votohej sot këtu dhe po t’ju thosha të zhvisheshit nga elementet politike, jam e sigurt se do t’i kisha marrë të gjitha votat, me përjashtim të ndonjërit që nuk më njeh. Ndërkohë, unë e kuptoj që jam para një organi, i cili është ndërtuar me një formulë të caktuar dhe unë e respektoj edhe kolorin, ngjyrimin tuaj politik, megjithëse, po të kalojmë te ngjyrimi politik, të dy krahët më kanë quajtur me ngjyrim politik të palës tjetër.
 Ndërkohë, dua të evidentoj se kolegjialiteti është një element i rëndësishëm. Unë di të punoj individualisht në mënyrë të plotë, por edhe në ekip në mënyrë të plotë. Di të jem epror, di të jem edhe vartës, por në këtë ekip vij për të qenë krah të tjerëve. Ky është synimi im.
 Në fakt, kam edhe disa sugjerime, të cilat mendoj se mund të jenë të realizueshme. Do të më pëlqente të rritej pak më shumë transparenca, publiciteti dhe aksesi. Nuk flas vetëm për aksesin e palëve, për ankimin individual, kushtetues apo për kontrollin incidental, por kam parasysh aksesin në faqet zyrtare, në analizën e vendimeve gjyqësore, të cilat kanë një rend kronologjik, do të më pëlqente të kishin një fjalë kyçe që të ndihmonin hulumtimin shkencor. Në fakt, do të më pëlqente modeli i databasës së HUDOC-ut, i Gjykatës Europiane të të Drejtave të Njeriut dhe nëse do të më jepet mundësia, jam e sigurt që shumë shpejt do ta elaburoj këtë gjë. Po ashtu, do të më pëlqente që Gjykata Kushtetuese të jetë tribunë burimore e së drejtës dhe e doktrinës, sepse është gjykata e ligjit dhe në këtë plan platforma Help do të më pëlqente që të adoptohej për modelin tonë, duke ofruar edhe trajnime për grupe të ndryshme interesi.
Në drejtim të arsyetimit dhe të shkrimit ligjor, mendoj se i plotësoj të gjitha elementet pasi kam titullin Profesor prej vitit 2009. Kam marrë titullin Kandidati i Shkencave që në vitin 1993, Doktor i Shkencave në vitin 1994, Profesor i Asociuar në vitin 1999 dhe në vitin 2009 kam marrë titullin Profesor i së Drejtës. Flas për një periudhë kur titujt merreshin me një përkushtim dhe me një lodhje të madhe. 
Ndërkohë, e kam të qartë që tipologjia e vendimeve të Gjykatës Kushtetuese nuk ka ngjashmëri me ato të gjykatës së zakonshme, sepse nuk merret me rrethana të fakteve, por them se shkrimi im ligjor dhe shkencor është i elaboruar, po ashtu edhe hulumtimi shkencor. 
Korrektësia profesinale është pjesë e dosjes sime, ju mund t’i shikoni vetë të gjitha vërtetimet. Edhe ILDKPKI-ja e ka nxjerrë raportin tim pa asnjë rezervë.
 Po ashtu, nuk kam masa disiplinore, nuk kam procedime penale, nuk kam qenë ndonjëherë në asnjë lloj strukture të Sigurimit të Shtetit; nuk kam qenë ndonjëherë anëtare partie apo e përfshirë politikisht, nuk kam lidhje as me komisionin “Bezhani”, por edhe me ligjin e sotëm jam një figurë e pastër.
 Kam edhe një sugjerim të fundit që e mendoj në vizionin tim për Gjykatën Kushtetuese. Në kuadër të organizmit të brendshëm institucional dhe meqenëse Shqipëria është në kuadrin e negociatave për të hyrë në Bashkimin Europian, kam dëshirë që Gjykata Kushtetuese të kishte një njësi të specializuar, që të ishte pjesë e organigramës, e cila të ndiqte të gjithë pjesën e përmbushjes së detyrimeve dhe të tjera. 
Po ashtu, dëshiroj që të ketë një njësi të posaçme, që të shikonte mënyrën sesi përmbushen detyrimet që burojnë nga Gjykata Europiane e të Drejtave të Njeriut. 
Po e mbyll me tri fjalë kyçe. Tri fjalë kyçe janë të rëndësishme për mua, nëse unë do të kem mundësinë të punoj në atë organ: balanca e drejtë, proporcionale dhe e arsyeshme. Vetëm këto tri fjalë për çdo gjë që është edhe private, edhe publike dhe e vënë në rendin e duhur.
 Faleminderit për vëmendjen dhe për kohën!
Klotilda Bushka - Faleminderit, zonja Semini për prezantimin tuaj dhe që ishit koncize në kohë!
Kolegë, tani është radha për pyetje. 
Kush e do fjalën?
Zoti Bardhi.
Gazment Bardhi – Në fakt, nuk kam pyetje, por më tërhoqi vëmendjen fjalia e fundit dhe kam interes nëse do ta elaboroni pak më shumë. Çfarë nënkuptoni me “balancë e drejtë, proporcionale dhe e arsyeshme”?
Klotilda Bushka - Faleminderit, zoti Bardhi!
Po, zonja Semini.
Marjana Semini – Fjala ishte “proporcionale”. 
Duke qenë se jam studiuese e rregullt edhe e jurisprudencës së Gjykatës Europiane e të Drejtave të Njeriut dhe e gjykimit kushtetues, vërej se çështjet më të vështira janë ato ku kryqëzohen dy të drejta, për shembull, e drejta për informim dhe e drejta për jetë private dhe familjare. Here pas here, vë re se argumenti për të nxjerrë se ku prevalon njëra dhe ku mbaron tjetra, kërkon një analizë shumë të kujdesshme. Këtë do të quaja “balancë të drejtë”. Kam vënë re se ka edhe çështje që mund të kenë gati të njëjtën fabul, gati të njëjtin skenar dhe Gjykata Europiane e të Drejtave të Njeriut ka dhënë dy vendime të ndryshme, sepse varet pikërisht nga balanca e duhur dhe mbi të gjitha nga interesi publik. 
 Ndërkohë, shqetësimi im është ky: unë e shikoj veten si një mbrojtëse e fortë e interesit publik dhe mund të them se jam një person që nuk e shikoj veten në asnjë kah të caktuar institucional apo politik aktualisht, sepse unë i takoj vendit tim. Kam pasur mundësinë që në vitin ’93 të punoja në një shtet tjetër, me një detyrë tjetër, që ndoshta, po të shkoja sot, nuk do e arrija dot, por ndërkohë zgjodha të kthehem në Shqipëri. Kjo do të thotë që interesin publik e kam prioritar, por ndonjëherë, kur shikoj praktikën gjyqësore që trajtoj dhe analizoj me kandidatët për magjistratë, vë re se individi, ndonjëherë nën këtë justifikimin e interesit publik, edhe mund të dëmtohet. Prandaj unë jam për balancën e drejtë, që interesit publik, pa diskutim, t’i japim mbrojtjen e nevojshme, por që edhe të mos godasim palën inferiore, sepse ajo palë ka të drejtën e saj.
Klotilda Bushka - Faleminderit!
Pyetje tjetër?
Me sa duket kolegët nuk kanë pyetje të tjera.
Zonja Semini, në fakt, shumica e kolegëve këtu, kanë qenë studentët tuaj. 
Ne nuk themi dot asgjë më shumë, pasi jemi vetëm për dëgjesë pyetje dhe përgjigje.
Profesoreshë, ne ju urojmë shumë suksese në këtë garë!
Me kaq e mbyllim dëgjesën me ju.
Marjana Semini – Ju falënderoj të gjithëve!
Është kënaqësi!
Klotilda Bushka -Faleminderit!
Suksese!
Atëherë, do të vijojmë me dëgjesën tjetër.
Sekretaria të njoftojë zotin Dvorani.
Zoti Ardian Dvornai, mirë se erdhët!
Atëherë, në kuadër të shqyrtimit që Komisioni për Çështjet Ligjore, Administratën Publike dhe të Drejtat e Njeriut kryen, për plotësimin e një vendi vakant në Gjykatën Kushtetuese, në vijim të vendimmarrjes së Këshillit të Emërimeve në Drejtësi, jeni i ftuar në këtë dëgjesë, për të shpalosur arsyet pse patët interes të merrni pjesë në këtë proces kandidimi si anëtar i Gjykatës Kushtetuese. Mund të bëni një prezantim të vetes dhe të platformës suaj. Nëse do të jeni anëtar i Gjykatës Kushtetuese, çfarë mendoni se do të shtoni si vlerë të shtuar apo cili do të mund të jetë roli juaj në këtë gjykatë.
Keni 7 minuta në dispozicion. 
Uroj të jeni i përmbledhur.
Faleminderit!
Fjala për ju.
Ardian Dvorani - Unë jam Ardian Dvorani. 
Aktualisht jam gjyqtar i Gjykatës Administrative të Apelit. 
Në fushën gjyqësore, prej 17 vjetësh jam gjyqtar në Gjykatën e Lartë. Besoj se ju e keni CV-në time dhe nuk dua ta konsumoj kohën me të. 
Gjithashtu, kam ushtruar edhe profesionin si prokuror për një periudhë të shkurtër në fillimet e karrierës sime dhe më pas si avokat dhe si jurist në administratën publike, kryesisht në Ministrinë e Drejtësisë. 
Sigurisht, e kam reflektuar gjatë nismën për kandidimin. Sigurisht, është përgjegjësi shumë e madhe të jesh gjyqtar i Gjykatës Kushtetuese.
Nga pikëpamja e karrierës profesionale është një ambicie, mendoj, e natyrshme ta synosh, por, sigurisht, duke pasur parasysh që ka edhe konkurrentë të tjerë, kolegë të tjerë, po aq të mirë sa edhe unë e ndoshta edhe më të mirë se unë, në këtë garë jam pikërisht për këto arsye. Më intereson zhvillimi i mëtejshëm i karrierës sime profesionale edhe në Gjykatën Kushtetuese.
Tani, në mënyrë krejt të përmbledhur, lidhur me disa mendime që unë kam për funksionimin e Gjykatës Kushtetuese, me çfarë është bërë dhe çfarë mund të bëhet më mirë, ajo që mund të them është se Gjykata Kushtetuese në këto tri dekada ka krijuar një jurisprudencë të pasur, me një kontribut të pazëvendësueshëm në rrugën e rivendosjes së standardeve kushtetuese, së pari, për njohjen dhe respektimin e të drejtave të njeriut dhe lirive themelore, për ndarjen dhe balancimin e pushteteve, në drejtim të respektimit të shtetit të së drejtës dhe në drejtim të konsolidimit të regjimit demokratik në tërësi.
Sigurisht, Gjykata Kushtetuese ka kontribuar ndjeshëm në drejtim të përmirësimit të mjeteve, të instrumenteve dhe praktikave më të mira dhe efektive drejt respektimit të këtyre standardeve, por, gjithsesi, vlerësoj se ka vend për përmirësime, aq më tepër duke pasur parasysh që kompetencat e Gjykatës Kushtetuese janë shtuar pas paketës së reformës në drejtësi të vitit 2016. 
Në mënyrë krejt të përmbledhur, unë do të konsideroja si sfida të përhershme ato që janë detyra të Gjykatës Kushtetuese, por, njëkohësisht, edhe objektiva dhe sfida të përhershme të saj, së pari, garantimi i respektimit të supremacisë së Kushtetutës në veprimtarinë e të gjitha hallkave të shteteve; së dyti, pavarësia dhe paanshmëria e Gjykatës Kushtetuese dhe të gjyqtarëve të saj në ushtrimin e kompetencave dhe shqyrtimin e çështjeve, e gjitha kjo, përkundrejt çfarëdolloj vendimmarrjeje, interesi, qëndrimi, opinioni të pushteteve të tjera apo të faktorëve të tjerë të interesuar për çështjet në shqyrtim nga Gjykata Kushtetuese.
Element i rëndësishëm është nevoja për përmirësim të mëtejshëm të cilësisë së vendimmarrjes së Gjykatës në dy këndvështrime, nga njëra anë, duke ruajtur qëndrueshmërinë e zgjidhjeve të dhëna çështjeve kushtetuese nga Gjykata Kushtetuese në vite dhe, nga ana tjetër, duke pasur parasysh nevojën që ka për zhvillim dhe pasurim të mëtejshëm të jurisprudencës sonë kushtetuese, bazuar edhe në dinamikën e natyrshme të zhvillimit të vendit, po edhe në dinamikën e zhvillimit të së drejtës dhe të jurisprudencës ndërkombëtare në nivel kushtetues.
Një element tjetër, të cilin e konsideroj të rëndësishëm dhe siç duhet ende për Gjykatën Kushtetuese, është vendosja e standardeve të qarta dhe ezauruese që t’i mbajnë pushtetet dhe organet e tyre të ndara, të balancuara, të përgjegjshme, llogaridhënëse dhe, njëkohësisht, bashkëpunuese (dhe kjo është shumë e rëndësishme), sigurisht brenda hapësirës dhe kufijve që kanë vendosur normat dhe fryma e Kushtetutës. 
	Mendoj se një vëmendje të veçantë duhet të ketë në Shqipëri edhe Gjykata Kushtetuese, në drejtim të të drejtave, të dëgjimit dhe të mbrojtjes së pakicave, në të gjitha dimensionet e kuptimit të minorancave, si dhe në të gjitha fushat e veprimtarisë, pra ku shfaqet nevoja për t’u dëgjuar dhe për të mbrojtur pakicat në fushën e veprimtarisë ekonomike, sociale dhe politike.
	Një element tjetër, që e konsideroj të rëndësishëm dhe si duhet për Gjykatën Kushtetuese, nuk do të ndalem tek të gjitha pikat e platformës, është përmirësimi i mëtejshëm i veprimtarisë së Gjykatës në drejtim të komunikimit dhe ndërveprimit me Gjykatën Europiane të të Drejtave të Njeriut, në mënyrë që jurisprudenca e saj jo vetëm të njihet, por edhe të respektohet në kohën dhe në mënyrën e duhur në vendimmarrjet e Gjykatës sonë Kushtetuese.
Unë them se tashmë një moment tjetër i ri dhe i rëndësishëm, pak i eksploruar, është nevoja që Gjykata Kushtetuese të identifikojë dhe të zbatojë instrumentet e duhura për të njohur edhe jurisprudencën e Gjykatës Europiane të Drejtësisë (Gjykatës së Luksemburgut), si dhe bashkëpunimin sa më intensiv me këtë Gjykatë, në mënyrë që të jemi të përgatitur për aq sa mund dhe duhet bërë objekt i gjykimit kushtetues, pra çështje kushtetuese çështja e verifikimit të respektimit të standardeve dhe detyrimeve që burojnë nga Acquis Communautaire (nga legjislacioni i Bashkimit Europian), kjo në kuadrin e marrëveshjeve që Shqipëria ka me Bashkimin Europian dhe në tërësi në kuadrin e detyrimeve të procesit të anëtarësimit në BE. E kam fjalën se mund të ketë ardhur momenti që pjesë të këtij legjislacioni të bëhen të detyrueshme për t’u respektuar në kuadrin... Nuk do të ndalem për arsyet përse. Por, nga ana tjetër, edhe në kuadër të përafrimit, të referimit në praktikën e Gjykatës Europiane të Drejtësisë do të ishte shumë i dobishëm për disa standarde të tjera.
Po kështu, unë mendoj se duhet të vijojë të intensifikohet më tej bashkëpunimi i Gjykatës Kushtetuese dhe njohja e Gjykatës sonë Kushtetuese me jurisprudencën dhe përvojat e gjykatave të drejtësisë dhe gjykatat kushtetuese të atyre vendeve Perëndimore veçanërisht, të cilat njihet se kanë një traditë të gjatë, të konsoliduar dhe të spikatur në zhvillimin e jurisprudencës kushtetuese.
	Një element tjetër i nevojshëm dhe interesant, në fakt edhe sfidues, është zhvillimi që do të marrë jurisprudenca kushtetuese në lidhje me shqyrtimin e ankimit kushtetues individual, sepse tashmë është zgjeruar.
Pas vitit 2016 nuk mbrohen vetëm të drejtat procedurale, por edhe ato materiale. Në këtë drejtim, mendoj se kjo është një fushë e re e zhvillimit të praktikës sonë gjyqësore kushtetuese.
	Mendoj se interes, unë e përmenda pak, ka edhe konsultimi dhe mbajtja parasysh e përvojave të gjykatave homologe në kuadër të nevojës për t’u konsultuar me to lidhur me çështje të caktuara, pra qoftë për t’u konsultuar me praktikën e tyre, qoftë edhe për të marrë përvojat e tyre për çështje të caktuara.
Dua të evidentoj edhe një gjë, që mendoj se ka shumë rëndësi, është nevoja që të përmirësohet më shumë mënyra dhe mjetet që jo vetëm publiku i gjerë në tërësi, e nis me institucionet, por edhe praktikuesit e së drejtës, të kenë akses, pra të njihen në kohë dhe në tërësi me përmbajtjen e vendimeve dhe jurisprudencën e Gjykatës Kushtetuese.
Nëse e keni parasysh, në faqen e Gjykatës Kushtetuese gjen të gjitha vendimet e saj. Gjykata Kushtetuese ka edhe një software që të jep disa “çelësa”, disa mënyra për ta konsultuar, por unë e vlerësoj, qoftë edhe si praktikant i së drejtës, pak të vështirë për ta aksesuar dhe për ta përdorur. 
Unë mendoj, me aq sa kam njohuri, se në gjykatat e tjera kushtetuese, dhe ky është një problem edhe për Gjykatën e Lartë, në fakt, ka nevojë për një program të ri kompjuterik, në mënyrë që “çelësat” dhe mënyrat e kërkimit në jurisprudencën tonë kushtetuese për cilindo që ka interes të jenë sa më të thjeshta.
Kur janë të vështira për praktikantët e së drejtës, për të tjerët padyshim që është shumë më e vështirë ta njohin praktikën e Gjykatës Kushtetuese.
Nuk e di pastaj, nëse do të doja, sepse dispozitat dhe rregullat që janë në fuqi dhe normojnë veprimtarinë e Gjykatës Kushtetuese kanë rëndësinë e tyre, por kanë po aq rëndësi, sipas mendimit tim, edhe shkalla e nivelit profesional, formimi njerëzor dhe kulturor, shkalla e ndërgjegjësimit dhe angazhimit të vetë gjyqtarëve në ushtrimin e detyrës. Do të theksoja këtu nevojën që gjyqtari kushtetues të ketë një prirje dhe dedikim individual ndaj interesit dhe së mirës publike. 
Sigurisht që gjyqtari i Gjykatës Kushtetuese ka për detyrë të respektojë dhe të zbatojë Kushtetutën, por duhet të mbajë parasysh në vendimmarrjen e tij impaktin që ai ka tek individët dhe për këtë qëllim unë mendoj se qasja, prirja dhe dedikimi për t’i shërbyer publikut dhe interesit publik ka rolin e vet.
Mendoj se e rëndësishme është sfida qytetare dhe aftësia për të komunikuar me palët, në grup dhe për të vendosur kolegjialisht. 
Gjyqtarët e Gjykatës Kushtetuese janë të pavarur, vendosin sipas bindjes së tyre të brendshme dhe profesionale, por duhet të mbajnë parasysh se, në fund të fundit, vendimet merren në mënyrë kolegjiale. Kjo kërkon padyshim që, së pari, gjyqtari të ketë respekt për kolegët, për opinionet dhe qëndrimet e tyre; të kërkojë të respektohen opinioni dhe qëndrimet e tij, si dhe të kërkojë dhe të lejojë një komunikim dhe bisedim sa më normal.
Së fundi, për të mos e zgjatur, sepse ndoshta koha është e limituar, ka nevojë për një vëmendje dhe përmirësim të procedurave dhe mjeteve me të cilat t’u garantohet palëve që thirren dhe marrin pjesë në gjykimin kushtetues që të kenë jo thjesht formalisht të drejta dhe mundësi për t’u njohur me çështjen dhe për të paraqitur në kohë argumentet e tyre. Është në interes të Gjykatës Kushtetuese që të gjitha palët pjesëmarrëse të njihen me përmbajtjen e dosjes, të njihen me procedurat që janë duke u zhvilluar në çështjen ku janë të përfshirë dhe të paraqesin të gjithë argumentet e tyre. 
Pra, nuk mjafton thjesht respektimi i procedurave formale, por duhet që kushdo që i është drejtuar Gjykatës Kushtetuese apo është thirrur prej saj të krijohet mundësia që të realizojë mbrojtjen e tij në mënyrë efektive. 
Klotilda Bushka – Shumë faleminderit, zoti Dvorani, që ishit edhe brenda kohës së parashikuar!
Vijojmë me kolegët për pyetje.
Ardian Dvorani – Unë mund të vazhdoj, por meqenëse ju më thatë 7 minuta. 
Klotilda Bushka – Jo, ne e kemi një kohë të barabartë për të gjithë.
Kështu që, mund ta mbyllni pak mikrofonin, zoti Dvorani?
Faleminderit!
Po, zonja Felaj, për pyetje.
Ermonela Felaj – Faleminderit, zonja kryetare!
Faleminderit, zoti Dvorani, për të gjithë prezantimin tuaj!
Unë kisha një pyetje të tillë: ku mendoni se qëndron vlera publike e mbështetjes së cilësuar që Kuvendi duhet të japë, të paktën për atë pjesë kandidatësh, anëtarë të Gjykatës Kushtetuese që ka të drejtë Kuvendi t’i zgjedhë?
(Ndërhyrje pa mikrofon)
Ndjesë!
Pra, ku mendoni se qëndron vlera e votimit të cilësuar nga ana e Kuvendit të Shqipërisë, sidomos për pjesën e kandidatëve anëtarë të Gjykatës Kushtetuese që ka të drejtë Kuvendi i Shqipërisë të zgjedhë ose të mbështesë?
E bëj këtë pyetje edhe për faktin se kohët e fundit, fatkeqësisht, ju jeni bërë pjesë e disa sulmeve politike, nuk është absolutisht e mirë dhe as e duhur që gjyqtarët dhe prokurorët në këtë vend të bëhen pjesë e betejave politike, por, realisht, do të doja ta kisha këtë përgjigje tuajën në raport me këtë të drejtë që ka Kuvendi, sipas ligjit, për të pasur një votim të cilësuar për një pjesë të anëtarëve të Gjykatës Kushtetuese.
Faleminderit!
Klotilda Bushka – Zoti Dvorani.
Ardian Dvorani – Nuk e di, opinioni im modest është ky: Kushtetuta, me ndryshimet e vitit 2016, e ka parashikuar zgjedhjen e 9 anëtarëve të Gjykatës Kushtetuese nga tre drejtime: tre anëtarë i zgjedh Kuvendi, tre i zgjedh Presidenti i Republikës dhe tre anëtarë i zgjedh Gjykata e Lartë.
Është një zgjidhje e ngjashme ose e njëjtë me një numër vendesh perëndimore. Pra, këtu nuk ka... dhe sigurisht që arsyet nuk do të rrimë t’i detajojmë tani, por formimi i Gjykatës Kushtetuese ka interes për të gjithë dhe të gjithë duhet të kontribuojnë për këtë.
Sipas mendimit tim, në mënyrën e vet, secili institucion kushtetues, në bindjen time, jep kontributin e tij. 
Gjykata e Lartë e jep nëpërmjet një qasjeje të caktuar, Presidenti i Republikës, nisur nga edhe figura dhe pozicioni i tij, nga një qasje e caktuar dhe Kuvendi ka, sigurisht, një qasje të caktuar.
Si duhet të zgjidhen, me votim të thjeshtë apo të cilësuar? Kjo është një zgjedhje që ka bërë kushtetutëbërësi në Shqipëri. Unë nuk kam ndonjë koment për këtë gjë.
Nuk dua të përfshihem në komente.
Klotilda Bushka – Faleminderit, zoti Dvorani!
Ka pyetje? 
Kolegë, keni pyetje të tjera? Nuk ka. 
Atëherë, zoti Dvorani, unë ju falënderoj për kohën që i kushtuat komisionit për të prezantuat arsyet e kandidimit tuaj dhe thjesht si e shihni rolin tuaj nëse do të zgjidheni anëtar i Gjykatës Kushtetuese!
Në emër të të gjithë komisionit, ju uroj suksese në këtë proces!
Jeni i lirë të shkoni.
Ardian Dvorani – Faleminderit juve!
Klotilda Bushka – Kolegë, qëndrojmë, se do të kemi diskutimin.
(Diskutime në sallë)
Atëherë, kolegë, kemi edhe një dëgjesë për të bërë. 
Është kandidatja, zonja Arta Vorpsi, e cila është njoftuar për të marrë pjesë në këtë mbledhje, por me një e-mail ka njoftuar se, sipas saj, referuar nenit 125 të Kushtetutës, pika 1, fjalia e dytë, “për sa kohë anëtarët e Gjykatës Kushtetuese zgjidhen nga Kuvendi midis atyre që renditen në tre vendet e para, sipas Këshillit të Emërimeve në Drejtësi”, zonja Vorpsi, duke qenë se është renditur e katërta, e konsideron veten që nuk është në tre vendet e para dhe për këtë arsye nuk do të ishte pjesë e dëgjesës. Kjo është në disponim të komisionit, sigurisht është edhe në diskrecion të vetë kandidatit për të marrë ose jo pjesë, nisur nga parimi i përgjithshëm dhe nga praktika e Gjykatës Kushtetuese, se është institucioni ai që e zbaton ligjin dhe, referuar tashmë praktikës së Kuvendit, por edhe opinionit të Komisionit të Venecies të qershorit të vitit 2019 që, kur bëhet fjalë për kandidatë të njëjtë, kur garat janë në të njëjtën kohë të hapura dhe kur njëri nga kandidatët në listë është njësoj si një kandidat në një listë tjetër të një organi tjetër emërtese. 
Kur them “organ emërtese”, se ne e kuptojmë, publiku nuk e kupton, bëhet fjalë për ata që kanë të drejtë të zgjedhin anëtarët e Gjykatës Kushtetuese dhe bëhet fjalë për Kuvendin, Presidentin dhe Gjykatën e Lartë, që janë organe që kanë të drejtë të zgjedhin anëtarët e Gjykatës Kushtetuese, referuar vendimeve të Këshillit të Emërimeve në Drejtësi, që listojnë dhe rendisin kandidatët që aplikojnë për këto pozicione.
Sigurisht, kandidatë mund të ketë shumë. Kandidatë mund të ketë më shumë se tre. Këshilli i Emërimeve në Drejtësi dërgon listat. Ama, ne, si organ emërtese, pra një nga organet e emërtesës, që është edhe Kuvendi, kemi të drejtë të zgjedhim ndër ata kandidatë që janë renditur të parët.
Duke qenë se situata faktike është e tillë që një nga kandidatët ka aplikuar edhe për pozicionin vakant, që duhej të plotësohej nga Kuvendi, por edhe për një pozicion vakant që duhej të plotësohej nga Presidenti, dhe tashmë ky i fundit është shprehur me dekret, pra kemi një kandidat në këtë listë që nuk e ka më këtë status, “kandidat”, bëhet fjalë për zotin Ibrahimi, që tashmë, nëse nuk gaboj, edhe është betuar, se kam dekretin, por besoj se edhe është betuar si anëtar i Gjykatës Kushtetuese, lista e sjellë nga Këshilli i Emërimeve në Drejtësi me katër anëtarë mbetet me tre anëtarë.
Kështu, tani është për disponim të komisionit.
Unë mendoj që, pasi kemi bërë dëgjesat, nuk kemi më ndonjë procedurë për të bërë, por fjalën do t’ia jap zotit Gjiknuri në lidhje me këtë çështje dhe për një prezantim të raportit që ne do t’i përcjellim seancës plenare. 
Është seanca plenare ajo që zgjedh më pas anëtarin e Gjykatës Kushtetuese dhe që është në diskrecion të Kuvendit.
Kërkohet një shumicë e cilësuar prej 84 votash. Nëse kjo nuk arrihet, kandidati i renditur i pari zgjidhet automatikisht anëtar i Gjykatës Kushtetuese.
Zoti Gjiknuri, fjala për ju.
Damian Gjiknuri – Faleminderit, zonja kryetare!
Unë, në fakt, nuk do të zgjatem shumë, pasi që në fillim ju e parashtruat çfarë vakance plotësojmë, cilët janë kandidatët. 
Procedura është ndjekur në përputhje me ligjin dhe Kushtetutën. 
Kështu që, besoj se këtu nuk ka ndonjë surprizë për të gjithë anëtarët e Komisionit të Ligjeve.
Vendi që plotësojmë, për publikun, bëhet fjalë për vendin e gjyqtarit Altin Binaj. 
Procedura e zhvilluar nga KED-ja ka qenë transparente dhe në përputhje të plotë me ligjin dhe procedurën. 
Nga ky proces dëgjesash dhe vlerësimi, KED-ja ka bërë një renditje për kandidatët, sipas edhe renditjes që i është bërë me referencë Kuvendit, por edhe është bërë publike, ku në vend të parë ka renditur zonjën Mariana Semini, në vend të dytë zotin Ardian Dvorani, në vend të tretë zotin Gent Ibrahimi, në vend të katërt zonjat Arta Vorpsi dhe Elsa Miha.
Kuptohet, siç edhe ju e thatë, po edhe unë bashkohem me qëndrimin që ju bëtë prezent këtu, për aq kohë sa zoti Gent Ibrahimi aktualisht është emëruar nga Presidenti i Republikës si gjyqtar i Gjykatës Kushtetuese, ai nuk mund të konceptohet më të jetë vakant, pasi kjo çështje ka qenë edhe debat i opinionit të Komisionit të Venecias, ku është thënë se “procedurat janë të pavarura” dhe koncepti “kandidat” nënkupton rastin kur kandidati realisht është kandidat dhe plotëson kriteret për të qenë i tillë. 
Në momentin që zoti Gent Ibrahimi është emëruar nga Presidenti i Republikës si gjyqtar i Gjykatës Kushtetuese nuk mund të jetë më kandidat, sepse nuk mund të ketë një njeri që zotëron një pozicion, ka një mandat dhe të konkurrojë për të njëjtin mandat nga një procedurë tjetër paralele.
Kështu që, në këto kushte, personi i renditur i treti në këtë rast është zonja Arta Vorpsi.
Mendoj se e gjithë procedura që do të zgjedhë Kuvendi dhe ajo çka do të kalojmë ne në këtë komision për t’ia përcjellë Kuvendit, jo se kemi ne kompetencë as për të miratuar, as për të rrëzuar njeri, përfshin të tria kandidaturat.
Në këtë rast, unë mund të them që ne mund t’ia kalojmë direkt Kuvendit zonjën Mariana Semini, zotin Ardian Dvorani dhe zonjën Arta Vorpsi. 
Këto janë tri kandidaturat e kualifikuara.
Sipas kësaj renditjeje, në vend të parë është zonja Mariana Semini me 93,66 pikë; në vend të dytë është zoti Ardian Dvorani me 92,44 pikë dhe në vend të tretë është zonja Arta Vorpsi me 88,22 pikë.
Siç ka parashikuar Kushtetuta, që kjo renditje të përmbyset, Kuvendi i Shqipërisë duhet të votojë me 84 vota dhe do të zgjedhë një nga personat që merr këtë lloj mbështetjeje të kualifikuar.
Unë këto kisha si relator. Nuk kam vërejtje. 
Të gjithë kandidatët i plotësojnë kushtet dhe, të them të drejtën, janë kandidatë të respektuar, të vlerësuar (personalisht kemi njohje edhe si ish-pedagogë, por edhe jeta profesionale na e ka sjellë që të punojmë me të gjithë ata), unë them se i bëjnë nder Gjykatës Kushtetuese.
Sikur Kuvendi të votojë një nga tre emrat, i plotëson të gjitha pritshmëritë e publikut qoftë nga kualifikimi, qoftë edhe nga reputacioni dhe dijet që ato përfaqësojnë.
Këto kisha.
Faleminderit!
Klotilda Bushka – Faleminderit, zoti Gjiknuri!
Atëherë, kolegë, biem dakord që t’i kalojmë...?
(Ndërhyrje pa mikrofon)
Keni diskutime? Po, zoti Bardhi. 
Gazment Bardhi – Faleminderit, zonja kryetare!
Në fakt, ne tani mësuam për një përgjigje apo reagim të njërit prej kandidatëve. Procedura parlamentare e kërkon që çdo komunikim që kandidatët kanë me Komisionin e Ligjeve t’u vihet në dispozicion anëtarëve të Komisionit të Ligjeve dhe unë kam kërkesë procedurale: dua të njihem përpara se të shpreh qëndrimin tim me këtë email të nisur nga kandidatja.
Nga njëra anë, nëse kandidatja interpreton ligjin apo Kushtetutën nëse i katërti mund të ngjitet tek i treti, edhe unë interpretoj që i katërti ngjitet tek i treti dhe është një tjetër aspekt i procedurës kushtetuese mosvijimi i procedurës nga ana e kandidatëve.
(Ndërhyrje pa mikrofon)
Pra, në qoftë se kandidatja thjesht ka bërë interpretim të Kushtetutës, por dëshiron ta vazhdojë garën, kjo është njëra anë e qëndrimit.
[bookmark: _GoBack]Nëse është tërhequr nga procesi kushtetues i përzgjedhjes së anëtarit të Gjykatës Kushtetuese, atëherë ne këtu kemi një ngërç kushtetues dhe ligjor, sepse nga tre kandidatë, në listë mbeten dy, ndërkohë që, edhe Kushtetuta, por edhe neni 7/c i ligjit, kërkojnë që ne të dërgojmë në seancë të paktën tri emra. Ne nuk mund të fusim kandidatë pa vullnetin e tyre në raportin që do t’i dërgojmë Kuvendit apo seancës plenare për votim, sepse secili kandidat që hyn në garë me vullnetin e tij të lirë, është në të drejtën e vet kushtetuese të tërhiqet nga gara përderisa ajo nuk ka përfunduar. Në rastin konkret, tërheqja nga gara do ta çonte listën e sjellë nga KED-ja me dy kandidatë, duke na vënë përpara një problematike kushtetuese dhe ligjore, e cila na kërkon të dërgojmë në seancë tre kandidatë.
Faleminderit! 
Klotilda Bushka - Faleminderit, zoti Bardhi!
Bëtë shumë mirë që e ngritët këtë problem, sepse duhet ta sqarojmë. Në fakt, nuk bëhet fjalë për tërheqje nga gara, por për një interpretim që kandidatja i bën nenit 125 të Kushtetutës për sa u takon kandidatëve. Mendova se ishit njoftuar, megjithatë sapo i thashë sekretarisë ta printojë e-mail-in dhe t’jua vendos në dispozicion. Pra, nuk bëhet fjalë për tërheqje nga gara. Praktika e Kuvendit është që ka zgjedhur zotin Binaj dhe Presidenti ka zgjedhur edhe me më pak se tre kandidatë, duke iu referuar rekomandimeve të Komisionit të Venecias për efekt të funksionalitet të gjykatës. Gjithsesi, ky nuk është rasti, sepse nuk jemi përpara një kërkese për dorëheqje.
Gazment Bardhi – Që të jemi korrekt me opinionin publik, por edhe me procedurën parlamentare, mund të lexojmë kërkesën e ardhur me shkrim, sepse ky e-mail do të bëhet pjesë e procedurës kushtetuese të përzgjedhjes.
Zonja Vorpsi është shprehur qartë që nuk e konsideron me vend të marrë pjesë më tej në procesin e përzgjedhjes nga ana e Kuvendit. Pra, është tërhequr nga gara. Fakti që kandidati kërkon të mos bëhet pjesë e vijimit ...
(Ndërhyrje pa mikrofon)
Unë e kam përpara kërkesën, ku thuhet: “nuk e konsideroj me vend të marr pjesë më tej në procesin e përzgjedhjes nga ana e Kuvendit”. Ne nuk mund të përfshijmë në procedurë parlamentare një kandidat, i cili me vullnetin e tij është tërhequr nga gara, e para, sepse nuk e kemi një të drejtë të tillë, dhe e dyta, sepse nuk kemi asnjë të drejtë të përdorim kandidatë pa vullnetin e tyre, ndryshe do të ishte një përdorje që ne do t’i bënim zonjës në fjalë. Zonja thotë që është tërhequr nga kandidimi dhe nuk dëshiron të vazhdojë më tej procesin e përzgjedhjes nga ana e Kuvendit. 
Zonja kryetare, kjo konsiderohet tërheqje nga gara.
Klotilda Bushka - Zoti Bardhi, ne nuk kemi pse të interpretojmë një kërkesë për dorëheqje, sepse ajo duhet të jetë e shprehur qartë: “tërhiqem nga gara”. Për sa i përket rastit konkret, po lexoj e-mail-in.
“Përshëndetje, të nderuar! 
Duke ju falenderuar për e-mail-in dhe ftesën për t’u paraqitur në seancën dëgjimore, më lejoni t’ju bëj me dije sa më poshtë:
Këshilli i Emërimeve në Drejtësi, me vendimin nr. 59, datë 2.12.2022, ka bërë renditjen e kandidatëve për vendin vakant. Bazuar në këtë vendim, unë jam renditur e katërta. Bazuar në nenin 125, pika 1, fjalia e dytë, të Kushtetutës, anëtarët e Gjykatës Kushtetuese përzgjidhen ndërmjet kandidatëve të renditur në tri vendet e para të listës nga Këshilli i Emërimeve në Drejtësi. Duke qenë se jam renditur e katërta, nuk e konsideroj me vend që të marr pjesë më tej në procesin e përzgjedhjes nga ana e Kuvendit. Renditja e bërë nga ana e Këshillit të Emërimeve në Drejtësi nuk mund të ndryshohet nga organi i emërtesës, i cili ka kompetencë vetëm të zgjedhë një nga tre kandidaturat e renditura më lart në listë nga Këshilli i Emërimeve në Drejtësi. 
Për sa më lart, lutem në mirëkuptimin tuaj për të mos u paraqitur në seancën dëgjimore që do të zhvillohet në datën 19.12.2022 për plotësimin e vakancës në Gjykatën Kushtetuese”.
Pra, zonja Vorpsi nuk do që të marr pjesë në seancën dëgjimore, sepse kështu e interpreton nenin. Ne jemi këtu për ta diskutuar. Kërkoj mendimin e relatorit në lidhje me këtë çështje. Për mendimin tim, kjo nuk është kërkesë për heqje dorë nga procesi.
Fjala për relatorin.
Damian Gjiknuri - Është e përcaktuar qartë si shkruhet dorëheqja. Pra, nëse do të bëhej fjalë për dorëheqje, do të kishte një përcaktim të qartë të vullnetit të saj ku të thuhej “dorëhiqem dhe nuk jam më kandidate”. Ndërkohë, ajo e interpreton ligjin sipas mendimit të vet, dhe kjo është e drejta e saj, duke thënë që renditja nuk mund të ndryshojë. 
(Ndërhyrje pa mikrofon)
Zoti Bardhi, si mundemi ne të pranojmë idenë që nëse kandidatët tërhiqen Gjykata Kushtetuese nuk do të plotësohet asnjëherë, pasi është bërë procedura? Kjo është absurde.
Klotilda Bushka - Fjalën e ka zoti Alibeaj.
Enkelejd Alibeaj - Faleminderit, zonja kryetare!
Do të flas edhe një herë për këtë çështje, edhe pse besoj se është fare e qartë. Zonja, në bazë të lirisë së vullnetit të saj, ka vlerësuar dhe gjykuar, drejt apo jo është e drejta e saj, dhe pretendon që, për sa kohë ka rezultuar e katërta në renditje, nuk e konsideron me vend të marr pjesë më tej në procesin e përzgjedhjes nga ana e Kuvendit. Ka dhënë edhe shkakun e saj. Qëndron ose jo shkaku, është tjetër gjë, ama vullneti nuk mund të bëhet më i qartë sesa kaq. “Nuk e konsideroj me vend të marr pjesë më tej në procesin e përzgjedhjes nga ana e Kuvendit. E premte, 16.12.2022, ora 11:20”. Pra, do të thotë që nuk do. E ka shprehur, e ka shkruar dhe nuk ka ardhur, edhe me shprehje vullneti, edhe me akte konkludende, siç thonë juristët. Kështu që, kjo është e qartë. Nuk mund të përdorni për procedura kundër vullnetit të vet dikë që nuk do. Puna e detyruar në këtë republikë ka mbaruar shumë vite më parë, sepse kështu i bie të jetë punë e detyruar. Pra, unë besoj se është e qartë dhe nuk është e denjë të fillojmë të interpretojmë.
Tani, unë kam edhe dy çështje të tjera, për të thënë të drejtën.
(Ndërhyrje pa mikrofon)
Ta mbaroj edhe këtë dhe pastaj shprehu për të dyja.
Ne jemi Komisioni i Ligjeve dhe Kuvendi i Republikës. Në bazë edhe të asaj që Kushtetuta, sipas reformës në drejtësi, ka parashikuar, çështja e vlerësimit të meritës, përmbushja e kritereve, standardeve, sa vlen njëri, sa vlen tjetri, pikëzimi e me radhë, i janë deleguar një institucioni tjetër jashtë Kuvendit. Synimi ka qenë i mirë, i vyer, depolitizimi i gjithë procedurës, në mënyrë që Kuvendi të mos lëshojë sinjale politizimi ndaj atyre që zgjedh. Jo vetëm kaq, por ka përcaktuar edhe një institucion që monitoron sa korrekte është procedura e ndjekur nga organi tjetër, që në këtë rast është Këshilli i Emërimeve në Drejtësi, dhe ky institucion është Avokati i Popullit.
Në materialet e sjella në Kuvend dhe në Komisionin e Ligjeve rezulton që për vendimet respektive për lejimin e kandidimit e me radhë Avokati i Popullit ka nxjerrë disa pretendime, nga të cilat dy janë më kryesoret, të cilat unë po i citoj, gjithmonë duke i dhënë zë fjalës së Avokatit të Popullit.
Në njërin prej tyre Avokati i Popullit ngre pretendimin, sepse është ai që e shikon, që në këtë procedurë nuk është ndjekur në mënyrë korrekte dhe strikte një nga kriteret e ligjit për Gjykatën Kushtetuese, i cili kërkon që procedura e vetingut të ezaurohet për secilin prej anëtarëve. Pra, Avokati i Popullit thotë që Këshilli i Emërimeve në Drejtësi nuk ka zbatuar deri në fund një nga elementet detyruese që ligji kërkon: të bëhet veting për të gjithë aplikantët. Ky është pretendimi i parë.
Pretendimi i dytë është edhe më i rëndësishëm, sepse në një farë mënyre na cenon, prek apo fut në lojë edhe ne. Nga Avokati i Popullit pretendohet që për njërin prej kandidatëve, të cilit nuk po ia përmend emrin, nuk është ezauruar një nga kërkesat e ligjit, verifikimi i figurës nga Autoriteti i Dosjeve. Ju e dini fare mirë që një muaj më parë ky parlament shqyrtoi ndryshimet ligjore në ligjin përkatës të dosjeve të ish-Sigurimit të Shtetit, duke krijuar mundësi dhe hapësirë për kërkime pa asnjë lloj kufizimi lidhur me të shkuarën e kandidatëve, të cilët aspirojnë për t’u emëruar në poste të larta kushtetuese. Sipas Avokatit të Popullit, rezulton që për njërin prej kandidatëve kjo procedurë nuk është ezauruar.
Ne jemi Komisioni i Ligjeve dhe Kuvendi dhe sigurisht ia kemi dhënë KED-së, por ju kujtoj që, në bazë të ligjit për Autoritetin e Dosjeve, është detyrim i organit të emërtesës dhe në këtë rast organi i emërtesës është Kuvendi, jo Komisioni i Ligjeve, që, pavarësisht se si do të votojë, të jetë i qartë nëse janë bërë verifikimet dhe çfarë ka rezultuar. Në rastin konkret kjo mungon. 
Ne duhet të kemi parasysh që kjo është një procedurë, për të cilën, sipas optikës së Avokatit të Popullit dhe nuk kam asnjë arsye të mendoj që nuk ka qenë korrekt, sepse e kemi parë që Avokati i Popullit i ka ndjekur në mënyrë sistematike, jo vetëm këtë vit që po ikën, por edhe në vitet e tjera, janë ngritur këto pretendime. Pra, duhet që ky Kuvend të reagojë për këtë mungesë të plotësimit të procedurës për njërin nga kandidatët, përndryshe, ajo shkelje që mund të ketë ndodhur në Këshillit të Emërimeve në Drejtësi do të përcillet dhe do të njollosë eventualisht edhe veprimtarinë e Kuvendit. Pra, jemi në kushtet që duhet të marrim masa për të reaguar, përmirësuar dhe korrektuar eventualisht këtë shkelje të pretenduar nga Avokati i Popullit.
Këto dy çështje doja të ngrija!
Faleminderit!
Klotilda Bushka - Dakord.
Ka më diskutime nga kolegët?
Po, zoti Majko.
Pandeli Majko – Unë mendoj që nuk jemi në kushtet e tërheqjes nga procesi i kandidimit të një prej kandidatëve. Dua t’i kërkoj ndjesë zonjës Vorpsi që do t’ia përmend emrin, por subjekti i e-mail-it që ajo ka dërguar është: “Njoftim për pjesëmarrjen në mbledhjen e Komisionit të Ligjeve”. Është në të drejtën e gjithkujt ...
(Ndërhyrje pa mikrofon)
Mund të vazhdoj?
(Ndërhyrje pa mikrofon)
Në tekstin që zonja e nderuar ka dërguar interpretimi ka të bëjë me nenin 125, pika 1, fjalia e dytë, ku thuhet: “Anëtarët e Gjykatës Kushtetuese përzgjidhen ndërmjet kandidatëve të renditur në tri vendet e para të listës nga Këshilli i Emërimeve në Drejtësi”. Zonja thotë që është renditur e katërta dhe ky është interpretimi i saj. Ndërkaq, në datën 7 dhjetor Presidenti ka dekretuar një kandidat nga treshja e parë. 
Kështu që, komisioni bën këtë interpretim: Ndodhemi përpara faktit që në mes të kësaj historie kemi dekretin e Presidentit. Kjo nuk është për të fyer moralitetin e zonjës, e cila me të drejtë thotë që është renditur nga Këshilli i Emërimeve në Drejtësi e katërta për nga ana profesionale, por, pa vënë në diskutim çështjet profesionale të zonjës në fjalë, mendoj se ne e kemi të drejtën të bëjmë interpretimin tonë si Komision i Ligjeve dhe të çojmë tri emra, duke përfshirë edhe zonjën Arta Vorpsi, me shumë respekt.
Faleminderit!
Klotilda Bushka - Faleminderit, zoti Majko!
Kolegë, dua t’ju informoj se në mbledhjet e Këshillit të Emërimeve në Drejtësi marrin pjesë edhe përfaqësues nga Kuvendi, të mazhorancës dhe të opozitës. Një herë kam marrë pjesë unë, një herë zoti Sula dhe një herë zonja Çupi. Pra, gjithmonë shkon një përfaqësues i Kuvendit. 
Zonja Mimoza Arbi, e cila merr pjesë në mbledhjet e Këshillit të Emërimeve në Drejtësi, më njofton se të gjithë kandidatët në këtë garë janë verifikuar nga AIDSSH-ja dhe vendimmarrja e Këshillit të Emërimeve në Drejtësi nuk kalon pa pasur këtë lloj verifikimi. Dokumentacioni që na ka ardhur ne këtu nuk është i gjithi, sepse neve na vijnë vetëm vendimet dhe vlerësimet, kurse detyrimin sipas ligjit për të bërë verifikimin e ka Këshilli i Emërimeve në Drejtësi. Ne nuk marrim dot rolin e një organi tjetër. 
Po të shikojmë se si Kushtetuta dhe ligji organik e kanë të parashikuar mënyrën si bëhet verifikimi, ato i kalojnë me faza. Pra, bëjnë një herë vlerësimin kritereve formale, bëjnë vlerësimin e kritereve në thelb, pra, hyjnë nëpër raporte, dhe në fund bëjnë edhe lejimin ose jo të kandidimit të kandidatëve. Nëse mungon një nga këto elemente, përfshirë edhe AIDSSH-në, nuk ka fazë tjetër. Në fund bëhet pikëzimi dhe renditja e kandidatëve që janë lejuar të kandidojnë. 
Kështu që, thënë këtë, ne si Kuvend kemi të drejtë të njihemi me dokumentacionin e Këshillit të Emërimeve në Drejtësi dhe, sipas ligjit, ata kanë detyrim të na japin vlerësimin e secilit kandidat me një raport të arsyetuar dhe pikëzimin. Ata na kanë sjellë të gjithë setin e dokumenteve, të cilat ne nuk i shqyrtojmë dot, sepse ne nuk bëjmë dot as gjykatën dhe asnjë organ tjetër. Ne kaq e kemi kompetencën. 
Në lidhje me çështjen ...
(Ndërhyrje pa mikrofon)
Çështjet u thanë, zoti Alibeaj, dhe qëndrimet janë të qarta, se po përsëritim të njëjtat gjëra
Fjalën e ka zoti Alibeaj për të bërë një sqarim të fundit. Për këtë gjë ne si Kuvend kemi praktikë, sepse është hera e tretë që zgjedhim një anëtar të Gjykatës Kushtuese. 
Ky është sqarimi që doja të bëja, edhe në kuadër të informimit nga drejtoria përkatëse, e cila merr pjesë në mbledhjet e Këshillit të Emërimeve në Drejtësi.
Fjalën e ka zoti Alibeaj për të bërë një sqarim.
Enkelejd Alibeaj – Zonja kryetare, ajo që ju thoni është e drejtë. Faktin që Kuvendi nuk duhet, dhe s’ka se si, në bazë të Kushtetutës dhe të ligjit, të marr kompetencat e një institucioni tjetër, dhe këtu biem dakord, e thashë unë i pari. Pra, me Kushtetutë dhe me ligj Kuvendi nuk ka të drejtë të marr kompetenca të një institucioni tjetër. Çfarë ka ndodhur në rastin konkret? E thotë Avokati i Popullit. 
(Ndërhyrje pa mikrofon)
Të lutem, zonja Kryetare!
Kolegë, unë po e them për korrektesë ligjore. Çfarë ka ndodhur? Nëse doni ta dini, njëri nga kandidatët, të cilit nuk po ia përmend emrin, kur ka aplikuar, dhe ju e dini që aplikimi bëhet gjatë gjithë vitit, ka depozituar pranë Këshillit të Emërimeve në Drejtësi një dokument që tregon se ai dikur është verifikuar nga komisionet e famshme “Mezini” dhe “Bezhani”. 
Ky parlament në datën 11 nëntor 2022 miratoi ligjin për hapjen e dosjeve dhe hoqi pengesën që një kandidat nuk mund të verifikohej më në detaje për të shkuarën e tij nëse ka qenë verifikuar më parë nga komisionet “Mezini” dhe “Bezhani. 
Këshilli i Emërimeve në Drejtësi është ndodhur në situatën që nga njëra anë i ka ardhur një dokument sipas të cilit kandidati është verifikuar dikur nga komisioni “Mezini” ose “Bezhani” dhe, sipas ligjit të mëparshëm, KED-ja nuk mund ta verifikonte më tej, por nga ana tjetër ky parlament ka miratuar ligjin, i cili ka hyrë në fuqi më 2 dhjetor 2022, sipas të cilit ajo pengesë nuk është më dhe dikush do të duhet ta kishte kryer verifikimin, ose Këshilli i Emërimeve në Drejtësi ose Kuvendi
Ne nuk mund ta fshehim që e gjithë procedura, paraveshit fajit, që nuk po ia vë fajin askujt, për sa kohë që është një detyrim ligjor i papërmbushur, është e cenuar dhe në instancë të fundit është ky parlament që duhet ta votojë ose jo. Ndërkohë, do të jetë me shkelje ligjore dhe për këtë arsye unë kërkoj të ndërgjegjësoj anëtarët e këtij komisioni, sepse prandaj ligji e ka vendosur, dhe Kuvendin që ka një procedurë me shkelje ligjore. Kaq e thjeshtë ishte.
Faleminderit!
Klotilda Bushka - Faleminderit, zoti Alibeaj!
E kuptuam që herën e parë dhe nuk ishte e nevojshme ta përsërisnit, sepse thatë të njëjtën gjë.
Këshilli i Emërimeve në Drejtësi ka zbatuar sipas ligjit të gjithë procedurën e verifikimeve. Për sa kohë ka vendosur lejimin e kandidatëve që i janë paraqitur Kuvendit dhe më tej ka ecur me vlerësimin e kritereve, pikëzimin dhe renditjen, Këshilli i Emërimeve në Drejtësi e ka disponuar me vendim, kurse ne si Kuvend nuk kemi asnjë kompetencë. Çfarë do të marrim ne si kompetencë? Çdo vendim i marrë nga ne përtej kompetencave që na jep ligji, është absolutisht i pavlefshëm. Po ju them se të tre kandidatët që kanë ardhur këtu me vendim të Këshillit të Emërimeve në Drejtësi janë të verifikuar nga AIDSSH-ja dhe nuk kanë asnjë pengesë. Nëse, sipas ndryshimeve që ju thoni, mund të ketë pengesa, kemi parashikuar mekanizma dhe kushtet e pazgjedhshmërisë, se ne do t’i zgjedhim këtu. Do të marrim një vendim të pavlefshëm tani?
Çfarë kemi mundësi të bëjmë? Në momentin që jemi duke diskutuar kemi vendime të vlefshme të Këshillit të Emërimeve në Drejtësi, për të cilat do të duhet të vendosim, për çdo gjë tjetër nuk kemi ndonjë problem në procedurë, sepse jemi duke zbatuar atë që na ngarkon si detyrë Kushtetuta. Ne mund të flasim këtu gjithë ditën dhe gjithë natën, por kjo është situata juridike, kushtetuese dhe ligjore.
Kolegë, unë kam një propozim. Jeni dakord t’i kalojmë seancës të tre kandidatët, duke përjashtuar zotin Gent Ibrahimi, sipas renditjes së Këshillit të Emërimeve në Drejtësi dhe zoti Gjiknuri të bëjë gati raportin për seancën plenare? 10 deputetë pro, 4 deputetë nuk marrin pjesë në votim.
Tre kandidatët, përveç zotit Gent Ibrahimi, që tashmë është gjyqtar, t’i kalojnë seancës plenare për votim.
Faleminderit!

MBYLLET MBLEDHJA
  Sekretar
Klevis Xhoxhi

